Document ID: 32014R0771

IZVEDBENA UREDBA KOMISIJE (EU) št. 771/2014
z dne 14. julija 2014
o pravilih v skladu z Uredbo (EU) št. 508/2014 Evropskega parlamenta in Sveta o Evropskem skladu za pomorstvo in ribištvo v zvezi z vzorcem za operativne programe, strukturo načrtov za nadomestilo dodatnih stroškov, ki jih imajo gospodarski subjekti pri ribolovu, gojenju, predelavi in trženju nekaterih ribiških proizvodov in proizvodov iz akvakulture iz najbolj oddaljenih regij, vzorcem za pošiljanje finančnih podatkov, vsebino poročil o predhodnem vrednotenju in minimalnimi zahtevami za načrt vrednotenja, ki jih je treba predložiti v okviru Evropskega sklada za pomorstvo in ribištvo
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (EU) št. 508/2014 Evropskega parlamenta in Sveta z dne 15. maja 2014 o Evropskem skladu za pomorstvo in ribištvo in razveljavitvi uredb Sveta (ES) št. 2328/2003, (ES) št. 861/2006, (ES) št. 1198/2006 in (ES) št. 791/2007 in Uredbe (EU) št. 1255/2011 Evropskega parlamenta in Sveta (1) ter zlasti člena 18(3), člena 72(3), člena 98(2) in člena 115(1) Uredbe,
ob upoštevanju naslednjega:
(1)
Za zagotovitev enotnih pogojev za izvajanje Uredbe (EU) št. 508/2014 je treba sprejeti določbe o:
-
vzorcu za predstavitev operativnih programov v zvezi z ukrepi, ki jih bo financiral Evropski sklad za pomorstvo in ribištvo (v nadaljnjem besedilu: ESPR),
-
strukturi načrtov za nadomestilo dodatnih stroškov, ki jih imajo gospodarski subjekti pri ribolovu, gojenju, predelavi in trženju nekaterih ribiških proizvodov in proizvodov iz akvakulture iz najbolj oddaljenih regij iz člena 349 PDEU (v nadaljnjem besedilu: načrti nadomestil),
-
vzorcu, po katerem bodo države članice pošiljale finančne podatke, povezane z napovedanim zneskom, za katerega nameravajo vložiti zahtevke za plačilo,
-
elementih, ki morajo biti vključeni v poročila o predhodnem vrednotenju operativnih programov, in
-
minimalnih zahtevah za načrte v zvezi z vrednotenjem operativnih programov v programskem obdobju.
(2)
Navedene določbe so med seboj tesno povezane, saj se nanašajo na različne vidike vsebine in predstavitve operativnih programov in načrtov nadomestil, ki jih morajo države članice predložiti v okviru ESPR. Da bi se zagotovila skladnost med navedenimi določbami, ki bi morale začeti veljati istočasno, in da bi se olajšalo njihovo izvajanje za organ upravljanja, je zaželeno, da se zadevne določbe vključijo v to uredbo.
(3)
Z vzorcem za operativne programe bi se morala uskladiti predstavitev podatkov v posameznih oddelkih operativnega programa. S tem se bosta zagotovili doslednost in primerljivost podatkov, ki jih bo po potrebi mogoče združevati.
(4)
Vzorec za operativne programe bo podlaga za razvoj sistema elektronske izmenjave podatkov iz člena 74(4) Uredbe (EU) št. 1303/2013 Evropskega parlamenta in Sveta (2) v zvezi z operativnimi programi. Zato bi ta vzorec moral določati način vnosa podatkov o operativnih programih v sistem elektronske izmenjave podatkov. Vendar pa to ne bi smelo vplivati na končno predstavitev operativnih programov, vključno z obliko besedila in preglednic, saj bo sistem za elektronsko obdelavo podatkov omogočal različne načine strukturiranja in predstavitve vnesenih podatkov.
(5)
Vzorec za predstavitev operativnih programov bi moral odražati vsebino operativnega programa iz člena 18 Uredbe (EU) št. 508/2014 in člena 27 Uredbe (EU) št. 1303/2013. Da bi se zagotovili skladni pogoji za vnos podatkov, bi moral vzorec določati tehnične značilnosti vsakega polja v sistemu elektronske izmenjave podatkov. Vzorec bi moral poleg strukturiranih podatkov omogočati tudi predložitev nestrukturiranih informacij v obliki obveznih ali neobveznih prilog. Za tovrstne priloge tehničnih značilnosti ni treba določiti.
(6)
Člen 72 Uredbe (EU) št. 508/2014 določa, da zadevne države članice Komisiji predložijo načrt za nadomestilo dodatnih stroškov, ki jih imajo gospodarski subjekti pri ribolovu, gojenju, predelavi in trženju nekaterih ribiških proizvodov in proizvodov iz akvakulture iz najbolj oddaljenih regij iz člena 349 PDEU.
(7)
V skladu s členom 73 Uredbe (EU) št. 508/2014 bi morali načrti nadomestil vsebovati tudi informacije o državni pomoči, ki so jo države članice dodelile v obliki dodatnega financiranja za izvajanje načrtov nadomestil.
(8)
Struktura načrta nadomestil bi morala zagotoviti doslednost in kakovost informacij, najnižjo raven podrobnosti in standardizirano obliko. Omogočiti bi morala tudi primerljivost zadevnih regij in različnih let izvajanja.
(9)
Struktura načrta nadomestil bi morala vključevati razčlenitev - in sicer po najbolj oddaljenih regijah - seznama ribiških proizvodov in proizvodov iz akvakulture, upravičenih do pomoči, ter vrst gospodarskih subjektov iz člena 70 Uredbe (EU) št. 508/2014.
(10)
Struktura načrta nadomestil bi morala vključevati tudi stopnjo nadomestila, ki se izračuna v skladu s členom 71 Uredbe (EU) št. 508/2014.
(11)
Člen 98 Uredbe (EU) št. 508/2014 določa, da države članice Komisiji pošljejo napovedani znesek, za katerega nameravajo vložiti zahtevke za plačilo, ki se nanašajo na sedanje in na naslednje proračunsko leto.
(12)
Vzorec, ki ga bodo države članice uporabile za pošiljanje navedene napovedi, bi moral zagotoviti, da se enotne informacije Komisiji zagotovijo pravočasno, kar bo omogočilo zavarovanje finančnih interesov Unije in zagotavljanje sredstev za učinkovito izvajanje programa ter bo olajšalo finančno poslovodenje.
(13)
Države članice morajo v skladu s členom 55 Uredbe (EU) št. 1303/2013 opraviti predhodna vrednotenja za izboljšanje kakovosti zasnove vsakega programa. Člen 55(2) Uredbe (EU) št. 1303/2013 zahteva, da se navedena predhodna vrednotenja Komisiji predložijo hkrati s programom in skupaj s povzetkom. Elementi, ki bi morali biti v skladu s členom 115(1) Uredbe (EU) št. 508/2014 vključeni v poročila o predhodnem vrednotenju, bi morali omogočiti potrebno usklajenost podatkov, da bo Komisija lahko pripravila povzetek poročil o predhodnem vrednotenju na ravni Unije, kot to zahteva člen 118 Uredbe (EU) št. 508/2014.
(14)
V skladu s členom 56 Uredbe (EU) št. 1303/2013 organ upravljanja sestavi načrt vrednotenja operativnega programa v programskem obdobju. Člen 18(1)(j) Uredbe (EU) št. 508/2014 zahteva, da je načrt vrednotenja vključen v operativne programe. Minimalne zahteve za načrt vrednotenja bi morale Komisiji omogočiti preverjanje, ali so dejavnosti vrednotenja in sredstva, predvidena v načrtu, uresničljiva, državam članicam pa bodo omogočile skladnost z zahtevami v zvezi z vrednotenjem iz člena 54(1) in (2) ter člena 56(2) in (3) Uredbe (EU) št. 1303/2013.
(15)
Da bi se omogočila takojšnja uporaba ukrepov, predvidenih v tej uredbi, bi morala ta uredba začeti veljati dan po objavi v Uradnem listu Evropske unije.
(16)
Ukrepi iz te uredbe so v skladu z mnenjem Odbora Evropskega sklada za pomorstvo in ribištvo -
SPREJELA NASLEDNJO UREDBO:
Člen 1
Predložitev vsebine operativnih programov
Vsebina operativnega programa, opisana v členu 18 Uredbe (EU) št. 508/2014, se predloži v skladu z vzorcem iz Priloge I k tej uredbi.
Člen 2
Struktura načrta nadomestil za najbolj oddaljene regije
Struktura načrta nadomestil za najbolj oddaljene regije iz člena 72 Uredbe (EU) št. 508/2014 je določena v Prilogi II k tej uredbi.
Člen 3
Vzorec za pošiljanje finančnih podatkov
Države članice pri predložitvi finančnih podatkov Komisiji v skladu s členom 98 Uredbe (EU) št. 508/2014 uporabijo vzorec iz Priloge III k tej uredbi.
Člen 4
Vsebina predhodnega vrednotenja
Predhodno vrednotenje iz člena 55 Uredbe (EU) št. 1303/2013 se priloži operativnemu programu v obliki poročila, ki vsebuje naslednje elemente:
(a)
povzetek v angleškem jeziku;
(b)
povzetek v jeziku ali jezikih zadevne države članice;
(c)
posebne elemente iz Priloge IV k tej uredbi.
Člen 5
Minimalne zahteve za načrt vrednotenja
Minimalne zahteve za načrt vrednotenja iz člena 56 Uredbe (EU) št. 1303/2013 so določene v točki 10 Priloge I k tej uredbi.
Člen 6
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 14. julija 2014

Labels: 7
8
6
12
15